stanford-oval/wikipedia huggingface dataset:
תל בית שמש
הממצאים בשכבות התל > תקופת ברזל I

בשכבה זו, שתוארכה לתקופת הברזל I, נמצאה עיר שאופיינה בתחילה על ידי מקנזי בשנים 1911–1912 כעיר פלשתית, בעקבות כלי חרס פלשתים המתאפיינים בקישוטים בשני צבעים (ביכרומטי). בחפירות שנערכו בסוף המאה על ידי אוניברסיטת תל אביב, תיארכו ואפיינו מחדש את האתר. במאמרם "בית-שמש בגבול פלשת", מציינים צבי לדרמן ושלמה בונימוביץ כי "בחפירות המחודשות בתל בית-שמש, הנערכות ברציפות משנת 1990, הוכיחה הגישה הכמותית כי להתרשמות החופרים הקודמים ופרשנותם אין, למעשה, תימוכין. ברצף סטרטיגרפי צפוף ועשיר נתגלה כי כמות הקרמיקה הדו-גונית הפלישתית אינה עולה על 5% מן המכלול". החוקרים מסתמכים גם על ממצא מעניין של עצמות בעלי חיים. מתוך השוואה עם יישובים פלישתיים מאותה תקופה ואזור (למשל: עקרון) עולה שבעוד שבישובים פלישתיים וכנעניים אחוז עצמות החזיר הוא כ-20% מהממצא, בתל בית שמש אחוז עצמות החזיר נמוך מ-1%. עובדה אותם מפרשים החוקרים כתומכת במסקנה כי באתר יש סימנים מועטים לתרבות פלשתית.
חפירות אוניברסיטת תל אביב חשפו מקטעים נוספים של החומה המסיבית שחשף מקינזי ועדכנו את התיארוך של מקינזי לגבי החומה שהיה בתחילה מוקדם יותר. בנוסף נחשפו גם קטעי ביצורים נוספים בנויים מגושי אבן מסיביים, מעין מבצר נוסף שנבנה במקביל ומעל לחומה, ושער נוסף בצד הצפוני של התל.
מסקנת החוקרים, לפיכך, הייתה שבית שמש הייתה בין האתרים הכנענים שהייתה להם מספיק עוצמה כדי לעמוד בפני הגעתם של הפלשתים. החוקרים הערכיו שהבידול המכוון שנוצר מהתנגדות רציפה לתרבות הפלשתית ההגמונית הביא גם לשינויים פנימיים במבנה התרבותי והחברתי הכנעני וליצירת ישות תרבותית חדשה. מיקום בין-תרבותי זה עשוי להיות הסיבה לכך שנמצא בשכבה זו מכלול ממצאים פולחניים חריגים וייחודיים, שונים במאפייניהם מממצאים אחרים שנחפרו באתרי ישראל. חלק מהממצאים הייחודיים היו אולם פולחן, מבנה עגול ששימש כבמת פולחן מוגבהת המוקפת פינות בישול ומעין שולחן שטוח עשוי אבן דולומיט.
מפה שהורכבה על סמך החפירות מתארת כפר שנבנה ללא תכנון, וגם המבנים הפשוטים, נוסף על הקרמיקה, הם בעלי מאפיינים כנעניים מובהקים. מאגר מים תת-קרקעי חצוב בסלע תוארך גם הוא לתקופת הברזל. המאגר מורכב מחלל מרכזי וחללים מלבניים צמודים אליו מכל צד. מערכת מדרגות היורדת דרך פיר מרובע מובילה ממבנה כניסה אל המאגר. קירות תמך של מערכת המדרגות בנויים מאבני ענק מסותתות שמשקלן מאות קילוגרמים. מפעל זה מצביע על יכולת הנדסית גבוהה. נמצאה באתר גם סדנת ברזל הקדומה ביותר שהתגלתה באגן המזרחי של הים התיכון. בסדנת הברזל נתגלו שרידים לפעילות תעשייתית ובהם כבשנים וצינורות ששימשו לייצור כלי קרמיקה וראשי חיצים וגושים של סגסוגת ברונזה שייתכן ומעידים על הפקת המתכת בעיר.
החופרים מראשית המאה ה-20 ייחסו את הרס העיר לפלשתים במהלך המאה ה-11 לפנה"ס. העיר בשכבה זו נחרבה בשרפה גדולה והשכבה בתל נקראה על ידי מקנזי "שכבת השרפה האדומה". על פי מקנזי ההרס כלל את ביצורי העיר שנותרה כיישוב פרזות.
ביולי 2012 חשפו בונימוביץ ולדרמן בחפירות שערכו באזור, חותם, ובו דמות אדם הניצב מול "חיה גדולה עם ראש גדול וזנב מתעקל, מאוד חתולי", ומושיט ידו לעבר ראשה. מכיוון שהחותם נמצא בשכבה המתוארכת למאה ה-11 לפנה"ס, הסמיכות הגאוגרפית והכרונולוגית למקום ולזמן - לפי המסופר במקרא, השופט שמשון אשר שיסע "כפיר אריות" בידיו החשופות - יחד עם העובדה שלא מוכר חותם דומה ממקום אחר, מעלים את האפשרות, לדעת בונימוביץ ולדרמן, לכך שבאזור התרחש האירוע המיתי שמצא את מקומו בחותם ובמקרא.
הממצאים בשכבות התל > שלושה שלבים מתקופת הברזל II

השכבה נחשפה עוד על ידי מקנזי ב-1911–1912, ובהמשך מיינה הקרן הבריטית לחקר ארץ ישראל את ממצאיה לשלושה שלבי התיישבות בתקופת הברזל II. שלבים אלו מתפרסים לאורך זמן נרחב, שתוארך בסך הכל בין המאה ה-10 לפנה"ס ועד שנת 586 לפנה"ס, וכונו על ידי הארכאולוגים IIB, IIA ו-IIC. החוקרים ציינו כי מבני העיר שופצו במעבר משכבה לשכבה אך ברור כי חומת העיר נהרסה ולא הייתה בשימוש החל משכבה IIC ובתי מגורים נבנו על חורבותיה.
העיר בשכבה IIA, התקיימה בערך בין השנים 950–1000 לפנה"ס, העיר והתל הוקפו בחומת סוגרים שלאורכה בצד הפנימי נצמדו בתי מגורים שפנו אל מרכז התל ורחוב היקפי. במרכז התל נבנו בתי מגורים נוספים, ובהם עמודים רבים בחדרים ובחללים הצמודים אליהם. בשכבה זו נחשפו מבנים ציבוריים ובהם מחסנים.
החופרים מהקרן הבריטית ייחסו את הרס שכבה IIB שאופיין בשכבת שרפה, למסעו של שישק הראשון לכיבוש יהודה, ושיערו כי עבר פרק זמן לא ידוע עד ליישוב העיר. מאז הועלו עוד השערות לגורם שהרס את בית שמש ובהן הקרב בין יואש לאמציה או כיבוש פלשתי של בית שמש בתקופת אחז.
בשכבה IIC, המאוחרת יותר, נמצאו שרידים לתעשייה מפותחת שפעלה בבית שמש ובהם מתקנים ובתי בד לייצור שמן זית ואולי גם מתקנים לייצור יין, ואלו מתוארכים בעיקר למאה ה-7 לפנה"ס. בחפירתו הראשונית של מקינזי, כאשר חשף עיר משכבה זו, העריך שהיא נחרבה על ידי סנחריב במסע העונשין שערך המלך האשורי ליהודה המורדת בשנת 701 לפנה"ס, אולם חפירות מאוחרות יותר של אוניברסיטת תל אביב העלו שלמעשה העיר שוקמה לאחר מכן, ואף חוותה העיר את תקופת הזוהר שלשה. חיזוק לטענה זו אף התקבל בעקבות חפירות ההצלה הנרחבת במזרח תל בית שמש, בהם נחשפה שכבה ברורה המתוארכת למאה השביעית לפנה"ס (לאחר מסע סנחריב).
חורבנה של בית שמש משכבה זו מיוחס למסעו של נבוכדנצר השני בשנת 586 לפנה"ס, ונראה שלאחר מכן כבר לא חידשה את זוהרה.
בממצאי שכבה זו נמצאו פריטים מעניינים שונים, ביניהם שברי צלמיות חרס בדמויות של נשים ובעלי חיים, ובעיקר סוסים. חלק מהצלמיות מזוהות עם אתרים נוספים של ממלכת יהודה, דוגמת צלמיות נשים גליליות בהן ידיהן אוחזות בשדיהן, וקשורות במחקר בהשערות סביב פולחן פריון עממי, ויש חוקרים שמקשרים את הצלמית לאלה הכנענית, אשרה. צלמית חריגה שנמצאה היא פסל אבן בדמות האל המצרי בס. אופן שבירת הצלמיות עשוי להצביע על השחתה מכוונת, ייתכן שכחלק רפורמה דתית דוגמת רפורמת יאשיהו.
במהלך החפירות החפירות הראשונות באתר חשף מקינזי קברים מטווח ארוך של תקופות, בין תקופת הברונזה ותקופת הברזל, שככל הנראה היו חלק מנקרופוליס ששכן מצפון-מזרח לתל, קברים אלו היו עשירים בממצאים בעיקר מהמאה השמינית לפנה"ס וכן מספר מערות קבורה מתקופת בית ראשון.
הממצאים בשכבות התל > מהתקופה ההלניסטית והלאה

בצד הדרום מזרחי של התל חשף מקינזי כבר בשנים 1911–1912 מבנה מהתקופה הביזנטית. מקנזי סבר כי מבנה זה שימש כמנזר אף על פי שלא נמצא בו בית תפילה.
בחפירות ההמשך ברחבי התל נמצאו שרידי מבנים אחדים נוספים שיוחסו לתקופה הרומית והביזנטית וכן נחשפו ממצאים קרמיים ומטבעות מהתקופה ההלניסטית עד לימי הביניים המוקדמים.
בחפירות ההצלה באתר נתגלה מבנה גזית מלבני שזוהה על ידי החופרים כבית כנסת מימי בית שני. בית הכנסת אמור להיות מועתק למקום אחר כדי לפנות את השטח לכביש 38, המתוכנן להיסלל באזור. בועז גרוס, ראש משלחת חפירות ההצלה בתל מטעם מכון ישראלי לארכאולוגיה, סבר כי המבנה איננו חשמונאי אלא ככל הנראה מהתקופה ההרודיאנית. הכפר שסביבו, הוא מאמין, ננטש בימי מרד בר־כוכבא. לדבריו, מקוואות טהרה שנמצאו סמוך למבנה, תכנונו האדריכלי וכן ספסל שזוהה בתוכו, מחזקים את ההנחה שזהו בית כנסת.
בחפירות שהתקיימו בשנים 2016–2017 נתגלו מגוון מבנים, חרסים, כלי עבודה ובורות אשפה, שמוינו למספר שכבות יישוב בתקופה זו:
שכבה עות'מאנית (המאות 19-16 לספירה)
שכבה ממלוכית (המאות 15-14 לספירה)
שכבה אסלאמית קדומה (המאות 11-8 לספירה)
שכבה ביזנטית מאוחרת/אסלאמית קדומה (המאה ה-7 לספירה). בשכבה זו נמצא מבנה ציבורי גדול, חדר סמוך עם רצפת פסיפס ובית בד מין השכבה הקודמת שצומצם מעט עם השנים.
שכבה ביזנטית (המאות 6-4 לספירה)
שכבה הלניסטית מאוחרת, ספק חשמונאית (המאה ה-2 לפנה"ס). בשכבה זו נמצאו ידיות חרס עם תביעת חותם "למלך ממשית".
ראו גם

רשימת ממצאים מרכזיים בארכאולוגיה מקראית
לקריאה נוספת

כל מקום ואתר, הוצאת משרד הביטחון – ההוצאה לאור, 2000.
המילון האנציקלופדי של המקרא, איתן אבניאון, הוצאת איתאב-בית הוצאה לאור, 2003.
שמואל א, פרקים ד'-ו'.
ש' בונימוביץ, צ' ולדרמן, שש עונות חפירה בתל בית שמש עיר בגבול יהודה, מתוך קדמוניות, 113 (תשנ"ז), עמ' 22 – 37
שלמה בונימוביץ וצבי לדרמן, "חזרה לשנת 1912: תגליות חדשות בשער העיר מתקופת הברונזה התיכונה בתל בית שמש", ארץ ישראל - ספר אמנון בן תור, כרך ל, הוצאת החברה לחקירת ארץ ישראל ועתיקותיה, עמ' 46–58
דימיטר ברבאטוב

דימיטר איבנוב ברבאטוב (בבולגרית: Димитър Иванов Бербатов; נולד ב-30 בינואר 1981 בבלגואבגרד) הוא כדורגלן עבר בולגרי ששיחק בעמדת החלוץ.
טרם הגעתו לפולהאם שיחק ברבטוב במנצ'סטר יונייטד, טוטנהאם הוטספר, באייר לברקוזן וצסק"א סופיה. הוא הכובש המצטיין של נבחרת בולגריה בכל הזמנים עם 48 כיבושים, שימש כקפטן הנבחרת במשך כארבע שנים ובעונת 2010/2011 היה למלך השערים של הפרמייר ליג.
ראשית חייו

ברבאטוב נולד בעיר בלגואבגרד. אביו, איוואן, היה כדורגלן ששיחק בקבוצת פירין בלגואבגרד המקומית ובצסק"א סופיה, ואימו, מרגריטה, הייתה שחקנית כדוריד. ברבטוב שיחק בילדותו בקבוצת הילדים של פירין המקומית, בטרם עבר לשחק בקבוצת הנוער של צסק"א סופיה. בילדותו העריץ את מרקו ואן באסטן, אך לאחר טורניר יורו 1996 בו היה אלן שירר למלך שערי הטורניר, ראה בו ברבאטוב מודל לחיקוי, והחל לאהוד את קבוצתו החדשה של שירר, ניוקאסל יונייטד.
קריירת מועדונים > תחילת הדרך

בשנת 1998 עבר ברבטוב מפירין למחלקת הנוער של צסק"א סופיה, קבוצתו לשעבר של אביו, ובעונת 1998/1999, בגיל 18, כבר ערך את הופעה הבכורה במדי הקבוצה הבוגרת. בעונתו הראשונה שותף ברבטוב ב-11 משחקי ליגה בהם תרם שלושה שערים. שלושה שערים נוספים אותם כבש בחמישה משחקים, סייעו לקבוצה להעפיל לגמר הגביע הבולגרי, בו ניצחה צסק"א 0–1 את ליטקס לובאץ' משער של ולנטין סטנצ'ב.
בזכות זכייתה בגביע הבולגרי, קיבלה צסק"א כרטיס לגביע אופ"א. בסיבוב המוקדמות הראשון, פגשה הקבוצה את ניוקאסל האנגלית בכיכבו של שירר, גיבור ילדותו של ברבאטוב, והודחה לאחר שהפסידה 2–4 בסיכום שני המשחקים. בעונה זו החל ברבאטוב לקנות לעצמו שם בליגה המקומית, הוא כבש 14 שערים ב-27 משחקי ליגה, וסייע לקבוצתו לסיים את העונה במקום השני בליגה. גם בפתיחת העונה הבאה, עונת 2000/2001 המשיך ברבאטוב לשמור על יכולת כיבוש מרשימה. הוא כבש תשעה שערים ב-11 משחקים בליגה הבולגרית, והוסיף שבעה כיבושים, בהם חמישייה בניצחון 0–8 מול פ.צ. טירספול, בארבעה משחקים בלבד במוקדמות גביע אופ"א.
קריירת מועדונים > באייר לברקוזן

יכולתו הטובה של ברבאטוב לא נעלמה מעניהם של ציידי הכישרונות בליגות הבכירות, וב-1 בינואר 2001 הוא עבר בתמורה ל-1.3 מיליון אירו אל באייר לברקוזן מהבונדסליגה, וחתם על חוזה לארבע עונות וחצי. לאחר שבעה משחקים בקבוצת המילואים, בהם כבש שישה שערים, ערך ברבאטוב את הופעת הבכורה ב-10 בפברואר 2001 כשעלה כמחליף בניצחון הליגה מול פ.צ. קלן, אך שותף בהמשך העונה בחמישה משחקי ליגה נוספים בלבד.
בעונה הבאה, עונת 2001/2002, כבר היה ברבאטוב לגורם מרכזי יותר בקבוצה. הוא שותף ב-24 משחקי ליגה, בהם הבקיע שמונה שערים, ואף לקח חלק משמעותי בהעפלתה של לברקוזן עד לגמר טורניר ליגת האלופות, כולל שער שכבש בניצחון 2–4 במשחק הגומלין מול ליברפול בשלב רבע הגמר. הקבוצה סיימה את העונה במקום השני בליגה הגרמנית, נקודה אחת בלבד מהמקום הראשון. ברבטוב גם כבש שישה שערים בשישה משחקים בגביע הגרמני, כולל שער יתרון במשחק הגמר, בו הפסידה לבסוף הקבוצה בתוצאה 2–4 לשאלקה 04.
בעונת 2002/2003 חוותה לברקוזן עונת משבר קבוצתית, וגם מקומו של ברבאטוב לא נפקד. הוא כבש ארבעה שערי ליגה בלבד ב-24 משחקים בהם שותף, והקבוצה כמעט שנשרה לליגת המשנה, אך לבסוף סיימה את העונה במקום ה-15, מקום אחד מעל הקו האדום. גם בליגת האלופות חוותה הקבוצה הצלחה פחותה מבעונה שקדמה לה, הקבוצה אמנם סיימה במקום השני בשלב הבתים, אך בשלב הבתים השני סיימה במקום האחרון, כשהפסידה בכל ששת משחקיה.
בעונה הבאה, עונת 2003/2004, התאוששה הקבוצה, וברבאטוב החל לקנות לעצמו מעמד של שחקן מפתח. הוא היה למבקיע המצטיין של קבוצתו בליגה עם 16 כיבושים, והוליך אותה עד למקום השלישי בטבלה בסיום העונה. גם בעונה העוקבת המשיך ברבאטוב להיות בורג מרכזי במועדון. הוא סיים את העונה עם 20 שערי ליגה, והיה שנית למבקיע המצטיין של קבוצתו, והשלישי בטיבו בליגה. בעונת 2005/2006 כבש ברבאטוב 21 שערים, הכובש המצטיין של קבוצתו בשלישית, ושני רק למירוסלב קלוזה בליגה הגרמנית כולה.
קריירת מועדונים > המעבר לאנגליה

לאחר חמש עונות וחצי בליגה הגרמנית, עבר ברבאטוב לקראת עונת 2006/2007 לשורותיה של טוטנהאם מהפרמייר ליג, ששילמה תמורתו 16 מיליון אירו, התמורה הגבוהה ביותר ששולמה עבור שחקן בולגרי. באוגוסט הוא ערך את הופעת הבכורה שלו במדי הקבוצה במשחק הליגה מול בולטון וונדררס, ושלושה ימים אחר כך כבש את שערו הראשון בניצחון הביתי מול שפילד יונייטד. הוא סיים את עונת הבכורה שלו ככובש המצטיין של הקבוצה בליגה עם 12 שערים, והוליך אותה עד למקום החמישי בסיום העונה, המיקום הגבוה ביותר של הקבוצה מאז עונת 1989/1990. גם במשחקי גביע אופ"א היה ברבאטוב למלך השערים של קבוצתו, הוא כבש שבעה שערים, בשמונה משחקים והעפיל עם הקבוצה עד שלב רבע-גמר הטורניר בו הודחה מול סביליה הספרדית.
בעונה הבאה, עונת 2007/2008 היה ברבאטוב שוב לכובש המצטיין של קבוצתו, במשותף עם רובי קין, עם 23 שערים בכל המסגרות, מהם 15 שערי ליגה לשני החלוצים, ואף כבש רביעייה בניצחון 4–6 מול רדינג. בליגה התדרדרה הקבוצה עד למקום ה-11, אך זכתה בכרטיס לסיבוב המוקדמות הראשון של גביע אופ"א בזכות זכייתה בגביע הפוטבול ליג. במשחקי גביע אופ"א של אותה העונה תרם ברבאטוב חמישה שערים בשמונה משחקים, והגיע עם הקבוצה לשלב שמינית הגמר בו הודחה מול פ.ס.וו. איינדהובן בבעיטות הכרעה.
קריירת מועדונים > מנצ'סטר יונייטד

ב-1 בספטמבר 2008 חתם במנצ'סטר יונייטד תמורת סכום העברה של 30.75 מיליון פאונד והשאלתו של פרייזר קמפבל, וערך את הופעת הבכורה, בה אף בישל שער לקרלוס טבס שלוש דקות מהפתיחה, בהפסד החוץ 1–2 לליברפול. בעונת הבכורה שלו היה ברבאטוב לכובש השלישי בטיבו בקבוצה במשחקי הליגה, אחרי כריסטיאנו רונאלדו וויין רוני, עם תשעה שערים, והרביעי בכל המסגרות עם 14. הוא סייע לקבוצה לזכות באליפות שלישית ברציפות, בגביע הפוטבול ליג, באליפות העולם לקבוצות ולהעפיל עד לגמר ליגת האלופות 2009 בו הפסידה לברצלונה. יונייטד העפילה עד לשלב חצי הגמר של הגביע האנגלי בו הודחה בבעיטות עונשין מ-11 מטרים מול אברטון. ברבאטוב ספג ביקורת קשה כשהחמיץ את הפנדל הראשון עם בעיטה חלשה למרכז השער, אותה עצר טים האוורד, שוערה של אברטון, בלא מאמץ.
לקראת תחילת העונה הבאה, עונת 2009/2010, עזב רונאלדו את הקבוצה ועבר לריאל מדריד. מאמן הקבוצה אלכס פרגוסון החל להעלות הרכב במערך של 5-4-1, עם רוני כחלוץ בודד, החלטה שדחקה את מקומו של ברבאטוב ברוטציה. ברבאטוב פתח את העונה בצורה חלשה, ובינואר אף התפרסמו ידיעות כי פרגוסון הציב לו אולטימטום כי יימכר אם לא ישפר את יכולתו עד לסיום העונה. למרות הפיחות במעמדו, הציג ברבאטוב שיפור ביכולתו, וחזר להרכב עקב פציעתו של ווין רוני. בסיכום העונה כבש ברבאטוב 12 שערי ליגה אך לא הצליח לסייע לקבוצה לזכות באליפות נוספת, כשסיימה במקום השני, רק נקודה אחת אחרי צ'לסי.
בעונת 2010/2011 קנה לעצמו ברבאטוב את מעמדו במנצ'סטר. הוא פתח את העונה עם שער בניצחון 1–3 מול צ'לסי במגן הצדקה, וכבש גם את השער הראשון של היונייטד בליגה, בניצחון הביתי 0–3 מול ניוקאסל יונייטד במחזור הפתיחה. הוא הבקיע שני שערים נוספים בשלושת המשחקים העוקבים בליגה, ובמחזור החמישי כבש שלושער בניצחון 2–3 מול ליברפול. בנובמבר הוא הבקיע חמישייה בניצחון הביתי 1–7 על בלקברן רוברס והיה לשחקן הרביעי בהיסטוריה של הפרמייר ליג שרושם את ההישג, ובינואר כבש חמישה שערים נוספים בשני משחקים, וסך של 13 שערים בשמונה משחקים. ברבאטוב סייע למנצ'סטר יונייטד לזכות באליפות כשבסיום העונה, עם 20 שערים בליגה, הוא הוכתר כמלך השערים של הפרמייר ליג. בליגת האלופות העפילה מנצ'סטר עד משחק הגמר בו הפסידה פעם נוספת לברצלונה.
על אף העונה הטובה שהפגין, דעך מעמדו של ברבאטוב בעיני פרגוסון בעונת 2011/2012. הוא שותף במשחקי הליגה רק ב-12 משחקים בהם פתח בחמישה בלבד, וכבש שבעה שערים.
קריירת מועדונים > המעבר לפולהאם

לאחר שלא מצא את מקומו בהרכבה של מנצ'סטר יונייטד, הביעו מספר קבוצות את התעניינותן בשירותיו של ברבאטוב. הוא דחה את הצעותיהן של יובנטוס ופיורנטינה מהסרייה א', וחתם במדי פולהאם אצל המאמן מרטין יול שאימן אותו כששיחק בטוטנהאם. ברבאטוב ערך את הופעת הבכורה שלו במדי הקבוצה בהפסד החוץ 0–3 לוסטהאם יונייטד, כשעלה כמחליף במחצית, ובמשחק העוקב הבקיע לראשונה במועדון כשכבש צמד מול וסט ברומיץ' אלביון בניצחון הביתי 0–3 על וסט ברומיץ' אלביון. ב-1 בינואר כבש ברבאטוב את השער הראשון של שנת 2013 נגד וסט ברומיץ' אלביון. ברבאטוב עזר לפולהאם בדרבי של לונדון נגד האקסית טוטנהאם כאשר קבע את תוצאת הסיום 0–1.
קריירת מועדונים > המעבר למונקו

ב-31 בינואר 2014, הושאל ברבאטוב למונקו הצרפתית לחצי עונה והחליף בעמדת החלוץ את רדאמל פלקאו הפצוע. בתום חצי עונת ההשאלה החליטה פולהאם לשחרר את השחקן שחתם על חוזה לעונה אחת במונקו. בתום החצי העונה הראשונה שלו כבש שישה שערים ב-12 הופעות ליגה.
ב-2 ביוני 2015 שוחרר השחקן מהקבוצה.
קריירת מועדונים > פאוק סלוניקי

ב-2 בספטמבר 2015 חתם ברבאטוב לעונה אחת בפאוק סלוניקי.
הנבחרת הלאומית

ברבאטוב ערך את הופעת הבכורה שלו במדי נבחרת בולגריה ב-17 בנובמבר 1999 כשעלה כמחליפו של אלכסנדר אלכסנדרוב בהפסד 0–1 במשחק הידידות מול יוון. את שערו הראשון במדים הלאומיים כבש לאחר מספר חודשים, בהפסד 2–3 לנבחרת צ'ילה בפברואר 2000.
במשחקי מוקדמות מונדיאל 2002 כבש ברבאטוב חמישה שערים, אך לא הצליח להוביל את נבחרתו לטורניר מונדיאל 2002 לאחר שזו סיימה את המוקדמות במקום השלישי בבית. גם במשחקי המוקדמות של יורו 2004 כבש ברבאטוב חמישה שערים. הוא סייע לקבוצתו לסיים במקום הראשון בית ח' של המוקדמות ולהעפיל אוטומטית לטורניר הגמר. במשחקי הטורניר לא כבש ברבאטוב ולו שער בודד, ובולגריה סיימה את שלב הבתים עם שלושה הפסדים בשלושה משחקים ועם שער זכות בודד. היה זה הטורניר היחיד אליו הצליח להעפיל ברבאטוב בימיו בנבחרת הבולגרית.
ברבאטוב המשיך וכבש חמישה שערים במוקדמות מונדיאל 2006, שישה במוקדמות יורו 2008 וחמישה נוספים, כולל שלושער מול גאורגיה במוקדמות מונדיאל 2010 ואף שימש כקפטן הנבחרת במשך כארבע שנים בין 2006 ל-2010, בטרם פרש ממנה ככובש המצטיין בכל הזמנים עם 48 שערים.
תארים והישגים > קבוצתיים

הגביע הבולגרי (1): 1998/1999
גביע הפוטבול ליג (1): 2007/2008
אליפות אנגליה (2): 2008/2009, 2010/2011
גביע הפוטבול ליג (1): 2009/2010
מגן הקהילה (2): 2010, 2011
אליפות העולם לקבוצות (1): 2008
תארים והישגים > אישיים

שחקן השנה בבולגריה (7): 2002, 2004, 2005, 2007, 2008, 2009, 2010
נבחרת העונה בפרמייר ליג (2):2006/2007, 2010/2011
מלך השערים של הפרמייר ליג (1): 2010/2011
סטטיסטיקות קריירה

נכון ל-24 ביולי 2016.‏
| קבוצה | עונה | ליגה> הופעות | ליגה> שערים | גביע> הופעות | גביע> שערים | גביע הליגה> הופעות | גביע הליגה> שערים | באירופה> הופעות | באירופה> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- | --- |
| צסק"א סופיה | 1998/1999 | 11 | 3 | 5 | 3 | – | – | 0 | 0 | 0 | 0 | 16 | 6 |
| צסק"א סופיה | 1999/2000 | 27 | 14 | 4 | 2 | – | – | 3 | 0 | 0 | 0 | 34 | 16 |
| צסק"א סופיה | 2000/2001 | 11 | 9 | 0 | 0 | – | – | 4 | 7 | 0 | 0 | 15 | 16 |
| צסק"א סופיה | סה"כ | 49 | 26 | 9 | 5 | – | – | 7 | 7 | 0 | 0 | 65 | 38 |
| באייר לברקוזן II | 2000/2001 | 7 | 6 | 0 | 0 | 0 | 0 | 0 | 0 | 0 | 0 | 7 | 6 |
| באייר לברקוזן | 2000/2001 | 6 | 0 | 0 | 0 | 0 | 0 | 0 | 0 | 0 | 0 | 6 | 0 |
| באייר לברקוזן | 2001/2002 | 24 | 8 | 6 | 6 | 0 | 0 | 11 | 2 | 0 | 0 | 41 | 16 |
| באייר לברקוזן | 2002/2003 | 24 | 4 | 2 | 0 | 1 | 0 | 7 | 2 | 0 | 0 | 33 | 6 |
| באייר לברקוזן | 2003/2004 | 33 | 16 | 3 | 3 | 0 | 0 | 0 | 0 | 0 | 0 | 34 | 19 |
| באייר לברקוזן | 2004/2005 | 33 | 20 | 1 | 1 | 2 | 0 | 10 | 5 | 0 | 0 | 46 | 26 |
| באייר לברקוזן | 2005/2006 | 34 | 21 | 2 | 3 | 0 | 0 | 2 | 0 | 0 | 0 | 37 | 24 |
| באייר לברקוזן | סה"כ | 154 | 69 | 14 | 13 | 3 | 0 | 30 | 9 | 0 | 0 | 201 | 91 |
| טוטנהאם הוטספר | 2006/2007 | 33 | 12 | 5 | 3 | 3 | 1 | 8 | 7 | 0 | 0 | 49 | 23 |
| טוטנהאם הוטספר | 2007/2008 | 36 | 15 | 2 | 2 | 6 | 1 | 8 | 5 | 0 | 0 | 52 | 23 |
| טוטנהאם הוטספר | 2008/2009 | 1 | 0 | 0 | 0 | 0 | 0 | 0 | 0 | 0 | 0 | 1 | 0 |
| טוטנהאם הוטספר | סה"כ | 70 | 27 | 7 | 5 | 9 | 2 | 16 | 12 | 0 | 0 | 102 | 46 |
| מנצ'סטר יונייטד | 2008/2009 | 31 | 9 | 3 | 1 | 0 | 0 | 9 | 4 | 0 | 0 | 43 | 14 |
| מנצ'סטר יונייטד | 2009/2010 | 33 | 12 | 1 | 0 | 2 | 0 | 6 | 0 | 1 | 0 | 43 | 12 |
| מנצ'סטר יונייטד | 2011/2010 | 32 | 20 | 2 | 0 | 0 | 0 | 7 | 0 | 1 | 1 | 42 | 21 |
| מנצ'סטר יונייטד | 2011/2012 | 12 | 7 | 1 | 0 | 3 | 1 | 4 | 1 | 1 | 0 | 21 | 9 |
| מנצ'סטר יונייטד | 2012/2013 | 0 | 0 | 0 | 0 | 0 | 0 | 0 | 0 | – | – | 0 | 0 |
| מנצ'סטר יונייטד | סה"כ | 108 | 48 | 7 | 1 | 5 | 1 | 26 | 5 | 3 | 1 | 149 | 56 |
| פולהאם | 2012/2013 | 33 | 15 | 2 | 0 | 0 | 0 | – | – | – | – | 35 | 15 |
| פולהאם | 2013/2014 | 18 | 4 | 0 | 0 | 1 | 1 | – | – | – | – | 19 | 5 |
| פולהאם | סה"כ | 51 | 19 | 2 | 0 | 1 | 1 | – | – | – | – | 54 | 20 |
| מונקו | 2013/2014 | 12 | 6 | 3 | 3 | 0 | 0 | – | – | – | – | 15 | 9 |
| מונקו | 2014/2015 | 26 | 7 | 1 | 0 | 2 | 1 | 9 | 1 | – | – | 38 | 9 |
| מונקו | סה"כ | 38 | 13 | 4 | 3 | 2 | 1 | 9 | 1 | — | — | 53 | 18 |
| פאוק סלוניקי | 2015/2016 | 17 | 4 | 3 | 1 | — | — | 5 | 0 | — | — | 25 | 5 |
| סה"כ בקריירה | סה"כ בקריירה | 494 | 212 | 46 | 28 | 19 | 5 | 93 | 34 | 3 | 1 | 656 | 280 |
↑  כולל, מגן הקהילה, הסופר קאפ האירופי, הגביע הבין-יבשתי ואליפות העולם לקבוצות
סימולטור נהיגה

לימוד נהיגה בסימולטור - רכב פרטי
לימוד נהיגה בסימולטור - אופנוע
לימוד נהיגה בסימולטור - אוטובוס/משאית
סימולטור נהיגה ("דמיין" או "מַדְמֶה נהיגה") משמש לאימון נהגים ותלמידי נהיגה הלומדים בבתי ספר לנהיגה ומרכזי הדרכה לבטיחות בדרכים.
סימולטורים אף משמשים למטרות מחקר בתחום הגורם האנושי ובתחומי רפואה הבוחנים התנהגות נהגים, ביצועים ותשומת לב בנהיגה, וכן בתעשיית הרכב משמשים לתכנון ולהערכה של רכבים חדשים או מערכות חדישות המיועדות לסייע לנוהגים ברכב.
ישנם גם סימולטורים המשמשים למשחק והנאה ואינם בעלי תרומה פדגוגית או מהותית להכשרת הנהג.
שימוש בסימולטור נהיגה להדרכה

השימוש בסימולטורים (מדמים) לנהיגה הולך וגובר ברחבי העולם. מחקרים מראים כי הסימולטור הוא כלי חינוכי אפקטיבי . ומעשי מצוין ללימוד טכניקות נהיגה לכל נהג. ישנם סוגים שונים של סימולטורים לנהיגה כגון סימולטורים לרכב פרטי, סימולטור לאופנוע ולקטנוע, סימולטור למשאית ולרכב כבד לרבות אוטובוס, סימולטור לרכבת וכן הלאה.
ברוב מדינות העולם נעשה שימוש בסימולטורים לנהיגה במסגרת השוק הפרטי, אולם חלק מהמדינות כגון בריטניה, צרפת, פינלנד ומדינות מסוימות בארצות הברית הכניסו את השימוש בסימולטורים למסגרת החוק או תקנות התעבורה המקומיות ומכירות בשיעורי הנהיגה בסימולטורים כשיעורי נהיגה במסגרת מכסת שיעורי החובה שקיימת באותה עת.
כך למשל, בצרפת, 4 מתוך 20 שעות הלימוד שחייב לעבור תלמיד נהיגה יכולות להיות בסימולטור נהיגה.
באנגליה, משרד הרישוי הציג בשנת 2012 מבחן זיהוי סכנות בסימולטור שחובה לעבור לפני הטסט.
באיחוד האירופי, דירקטיבה מס' 2003_59_CE קובעת כי ניתן לעשות שימוש בסימולטורים מאיכות גבוהה לאימון נהגים ברכבים כבדים.
סימולטור נהיגה משמש אף לאימון והכשרת נהגים בעלי הפרעות קשב וריכוז, אשר נוטים להיות מושפעים יותר מהסחות דעת בכביש ועכב כך מעורבים יותר בתאונות דרכים משאר הנהגים. יתרון הסימולטור בא לידי ביטוי ביכולתו לבודד מרכיבי נהיגה שונים ולטפל בהם באופן נפרד משאר מרכיבי הנהיגה (היגוי, העברת הילוכים, בלימה, שימוש במראות וכדומה) וכל זאת בסביבה מבוקרת ללא סיכון עוברי אורח ורכבים אחרים.
סימולטור נהיגה משמש אף לאימון נהגים הסובלים מחרדות נהיגה, בין אם עקב מעורבות בתאונת דרכים או אירוע טראומטי אחר, ובין אם בשל חרדת בחינות לפני טסט. הסימולטור מאפשר לנהג לחוות נהיגה בסביבה בטוחה ולהתמודד עם הפחדים ולהתגבר עליהם "על יבש" כשלב מקדים להתמודדות עם הפחדים "על רטוב".
מדריך/מדריכת סימולטור נהיגה אינו/ה בהכרח מורה נהיגה כמו שמדריכת סימולטור טיסה בחיל האוויר אינה טייסת.
נושאי הדרכה בסימולטור נהיגה:
הדרכת נהג בנושאי תפעול רכב
תרגולי היגוי בסיסיים ומתקדמים (סלאלום, עקיפת מכשול, פניות וכדומה)
תרגולי העברת הילוכים (התחלת נסיעה, זינוק בעליה, בלימה באמצעות הורדת הילוכים וכו')
תרגול נהיגה במצבי דרך משתנים (ראות ושעה ביום לרבות לילה, מזג אוויר משתנה, כביש עירוני ובינעירוני, עומסי תנועה שונים וכן הלאה)
תרגול זיהוי והיחלצות ממצבי סכנה שונים ואופייניים לדרכים עירוניות ובין עירוניות.
תרגול בלימות חירום ושמירת מרחק.
ניתוח מאפייני אישיות והתנהגות בכביש של נהג בהתבסס על תגובותיו.
תרגול בנהיגה "ירוקה" וחסכונית בדלק.
תרגול נהיגה מתקדמת – השתלבות בתנועה במצבים מורכבים, ירידה לשוליים, עקיפות וכדומה.
בדיקת ביצועים (טסט).
אבחון פסיכו-דידקטי של נהגים הסובלים מהפרעות קשב וריכוז המנבא כמות שיעורים (מעשיים ותאורטיים) שידרשו להצלחה בטסט.
תרגולים לבעלי חרדת נהיגה לשם הפחתת חרדות הדרגתית.
רענון נהיגה לבעלי רישיון נהיגה שלא נהגו תקופה ארוכה ורוצים לחזור לכביש בהדרגה.
ראו גם

לימוד נהיגה בישראל
מבחן נהיגה עיוני
משחקי סימולציית כלי רכב
הערות שוליים

↑  בדיקת אפקטיביות של הוראת נהיגה בשילוב סימולטור על ידי הרשות הלאומית לבטיחות בדרכים,
↑  הצעת חוק "נהגים חדשים יחויבו לעבור בסימולטור,
↑  מחקר שבוצע על השימוש בסימולטור נהיגה במסגרת לימודי נהיגה על ידי הכנסת,
| --- | --- |
בקרת זהויות :  NKC: ph1152366
ג'אמס קריקון

ג'אמס (ג'ימי) קריקון (1932 - 4 ביולי 2013) היה פיטופתולוג ישראלי, פעיל סביבתי מוביל, ממייסדי הקואליציה לבריאות הציבור ויושב הראש הראשון של העמותה, עבד כמרצה וחוקר בתחום הגנת הצומח בתחומי הביולוגיה והחקלאות
ביוגרפיה

קריקון נולד בהוואנה, בירת קובה בשנת 1932. כילד עבר עם משפחתו לארצות הברית בשנת 1943.
בשנים 1951–1952 השתתף בקורס מדריכים של תנועת "הבונים" בישראל, ובמהלכו עבד בחקלאות בקיבוצים כפר בלום, אורים ובמושב כפר ויתקין. לאחר שובו לארצות הברית, למד קורס בחקלאות מעשית במשך שנתיים ושירת שנתיים בצבא ארצות הברית. החל לימודיו באוניברסיטת קורנל, במדינת ניו יורק. תואר ראשון סיים ב-1959 ותואר שני ב-1963, התמחה בנושא הגנת הצומח.
לאחר סיום לימודי מוסמך בשנת 1963, ובהשפעת פגישה שלו כסטודנט עם דוד בן-גוריון, החליט לעלות לישראל לנגב, שם התקבל לעבודה במשרד החקלאות כחוקר פיטופתולוגיה בתחנת הניסויים "גילת" של התחנה לחקר החקלאות. את הידע שצבר בעיסוק זה, יישם בשנות הפנסיה לטובת בריאות הציבור בישראל, כאשר הנהיג עמותה שלחמה בזיהום הסביבה במפרץ חיפה ובאזור עכו. פעילותו כללה בין היתר הופעה בוועדות הכנסת הרלוונטיות לענייני סביבה ובריאות, קידום מדיניות בתחומי זיהום האוויר והסביבה.